b'\n_START_ARTICLE_\nO\xc4\x8desce\n_START_PARAGRAPH_\nO\xc4\x8desce (latinsko ocellus, mno\xc5\xbeina ocelli) je tip \xc4\x8dutilnega organa za vid, preprosta oblika o\xc4\x8desa, ki jo sestavlja s prozorno teko\xc4\x8dino napolnjena in pokrita o\xc4\x8desna votlina. Pokrov in teko\xc4\x8dina imata praviloma druga\xc4\x8den lomni koli\xc4\x8dnik kot zunanjost, zato delujeta kot preprosta enosmerna le\xc4\x8da, vendar pa je \xc5\xbeari\xc5\xa1\xc4\x8de za ravnino mre\xc5\xbenice, zato ne more nastati ostra slika._NEWLINE_Evolucijsko predstavlja o\xc4\x8desce modifikacijo najenostavnej\xc5\xa1e oblike strukture za zbiranje svetlobe brez posebnih opti\xc4\x8dnih elementov. O\xc4\x8desca imajo kopenski pol\xc5\xbei, nekateri kolobarniki, pajki in nekatere \xc5\xbeu\xc5\xbeelke. Pri \xc5\xbeu\xc5\xbeelkah pogosto predstavljajo sekundarno \xc4\x8dutilo za vid (poleg sestavljenih o\xc4\x8des), ki slu\xc5\xbei za orientacijo - zaznava lego obzorja ali smer polarizacije svetlobe. Strukture, ki jih ozna\xc4\x8dujemo z izrazom\xc2\xa0\xc2\xbbo\xc4\x8desce\xc2\xab, imajo pri razli\xc4\x8dnih skupinah zelo razli\xc4\x8den embrionalni razvoj, kar dokazuje, da so se razvile neodvisno. Celo znotraj \xc5\xbeu\xc5\xbeelk obstajata dva razli\xc4\x8dna tipa o\xc4\x8desc: dorzalno o\xc4\x8desce, kakr\xc5\xa1na se nahajajo na vrhu glave odraslih osebkov, in lateralno (stransko) o\xc4\x8desce li\xc4\x8dink nekaterih skupin.'